#

# Saeimas Mandātu, ētikas un iesniegumu komisijai

Par Saeimas 2016. gada 3. marta paziņojumā “Par 10 435 Latvijas pilsoņu kolektīvā iesnieguma “Par ceļiem bez bedrēm” turpmāko virzību” dotā uzdevuma izpildi

Izpildot Saeimas 2016. gada 3. marta paziņojumā “Par 10 435 Latvijas pilsoņu kolektīvā iesnieguma “Par ceļiem bez bedrēm” turpmāko virzību” minēto, kā arī ievērojot Valdības rīcības plāna 21.2. pasākumu, Ministru kabinets sniedz informāciju par priekšlikuma izvērtēšanas gaitu.

Ministru prezidenta M. Kučinska 2016. gada 9. marta rezolūcijā Nr. 12/2016-JUR-31 satiksmes ministram uzdots sagatavot un noteiktā kārtībā iesniegt Ministru kabinetā Saeimas 2016. gada 3. marta paziņojumā “Par 10 435 Latvijas pilsoņu kolektīvā iesnieguma “Par ceļiem bez bedrēm” (turpmāk – kolektīvais iesniegums) turpmāko virzību” (turpmāk – Saeimas paziņojums) minētā informatīvā ziņojuma projektu, attiecīgi nodrošinot Ministru kabinetam dotā uzdevuma izpildi. Saeimas paziņojumā norādīts, ka Saeima šā gada 3.marta sēdē nolēmusi, pamatojoties uz kolektīvo iesniegumu, uzdot Ministru kabinetam veikt Baltijas valstīs par ceļu lietošanu maksājamo nodokļu un nodevu apjoma un tiesiskā regulējuma salīdzinošo izvērtējumu, sagatavot un līdz 2016. gada 1. septembrim iesniegt Saeimai informatīvu ziņojumu par iespējām izdarīt grozījumus normatīvajos aktos, lai īstenotu principus, ka ceļu lietotāju maksātie nodokļi un nodevas tiek izlietoti ceļu un tiltu remontiem un to uzturēšanai labā tehniskā stāvoklī, kā arī lai nodokļu maksājumu apjoms ceļu lietotājam atbilstu ceļa lietošanas intensitātei.

Ņemot vērā kvalitatīva ceļu tīkla nozīmi tautsaimniecības attīstībā un lai atrastu rīcības virzienus valdības dotā uzdevuma izpildei, Satiksmes ministrija izveidoja Ekspertu darba grupu ceļu veiktspējas nodrošināšanai (turpmāk – Ekspertu grupa), kas strādāja gan pie esošā ceļu sakārtošanas modeļa izvērtēšanas un analīzes, gan pie stabila, prognozējama un ilgtspējīga ceļu finansējuma modeļa izstrādes. Notika 6 ekspertu darba grupas sanāksmes - 2016.gada 13.aprīlī, 11.maijā, 1.jūnijā, 27.jūlijā un 10.augustā, kā arī 21.oktobrī.

Ekspertu grupas sastāvā ir pārstāvji no Satiksmes ministrijas, Finanšu ministrijas, Zemkopības ministrijas, Latvijas Pašvaldību savienības, VAS “Latvijas Valsts ceļi”, VAS “Latvijas autoceļu uzturētājs”, VAS “Ceļu satiksmes drošības direkcija”, Valsts policijas, biedrības “Latvijas ceļu būvētājs”, Latvijas Tirdzniecības un rūpniecības kameras, Latvijas Degvielas tirgotāju asociācijas un citām valsts institūcijām un nevalstiskajām organizācijām.

2016.gada 10.augusta ekspertu darba grupas sanāksmē tika prezentēti priekšlikumi rīcības virzieniem, uz kuru pamata Satiksmes ministrija uzsāka informatīvā ziņojuma izstrādi.

Informatīvā ziņojuma izstrādes gaitā tika secināts, ka attiecībā uz priekšlikumiem par autoceļu finansēšanas modeli un nodokļu un nodevu reformām transportlīdzekļu jomā nav panākta pilnīga vienošanās ar sociālajiem partneriem (tostarp Latvijas Darba devēju konfederāciju, Latvijas Tirdzniecības un rūpniecības kameru, Latvijas Neatkarīgo mežizstrādātāju asociāciju) par sākotnēji š.g. augusta mēnesī saskaņotajiem rīcības virzieniem. Attiecīgie priekšlikumi grozījumiem Autoceļu lietošanas nodevas likumā un Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā tika ietverti 2017.gada valsts budžeta likumprojektu paketē.

Nolūkā rast visām pusēm pieņemamu risinājumu par minētajiem priekšlikumiem, Satiksmes ministrija 2016.gada 21.oktobrī organizēja ārkārtas Ekspertu darba grupas ceļu veiktspējas nodrošināšanai sanāksmi. Tika izskatīti visi iespējamie rīcības virzieni un panākta jauna vienošanās par galīgo risinājumu, kurš tiks ietverts precizētajā informatīvajā ziņojumā un no jauna saskaņots ar sociālajiem partneriem.

Ievērojot minēto, informatīvā ziņojuma izstrādei un atkārtotai saskaņošanai ir nepieciešams ilgāks laiks, tādēļ Ministru kabinets plāno iesniegt informāciju par Saeimas 2016. gada 3. marta paziņojumā “Par 10 435 Latvijas pilsoņu kolektīvā iesnieguma “Par ceļiem bez bedrēm” dotā uzdevuma izpildi līdz 2016.gada 1.decembrim.

Ministru prezidents M. Kučinskis

Iesniedzējs: satiksmes ministrs U. Augulis

Vīza: valsts sekretārs K. Ozoliņš

24.10.2016. 13:45

534

Dace Supe

Autosatiksmes departamenta

Autoceļu nodaļas juriskonsulte

67028253, dace.supe@sam.gov.lv